  Туспуктэм: Майя Бывальцева Майя Бывальцева 10-тӥ шуркынмонэ Ижкарын «Удмурт Кенеш» огазеяськонлэн Пичи кенешезлэн пумиськонэз ортчиз. Отын вань удмуртъёслэсь азьвыл чакламтэ ӧтчамзэс, огазеяськонлэн уставаз воштонъёс пыртон, этнокультурной дышетонэз азинтонъя учкетэз (концепция) сярысь вераськизы но мукет ужпумъёсты эскеризы. Ӧтчам 7-тӥ толсуре ортчоз. Ужрадэ Удмуртиысь, озьы ик Башкириысь, Марий Элысь, Татарстаынсь, Киров, Пермь, Свердловск улосвылъёсысь, Москваысь, Санкт-Петербургысь 215 делегатъёс пыриськозы. Люкаськемъёс огазеяськонлэн кык ар ӵоже ужамезлы йылпумъянъёс лэсьтозы, азьвыл ӧтчамын кутэм резолюциез быдэсъямлы дунъет сётозы, озьы ик секциосъя ужалозы. Азьвыл удысъёсъя ужпумъёсты эскерыло вал ке, таяз радэ мер огазеяськонъёсъя кенешыны вераськизы – «Шунды», «Удмурт нылкышно кенеш», палэнын улӥсь удмуртъёс но ачиз «Удмурт Кенеш». Озьы ик делегатъёс «Удмурт Кенешлэсь» выльдэм уставзэ юнматыны кулэ. Тупатонъёс пӧлысь одӥгез валтӥсез – огазеяськонлэн тӧроез котькыӵе партилэн ёзчиез луыны, политика ужен вырыны быгатоз. Азьвыл ужкагазын мер но политика ужез валчеяны лэзьмытэ вал, но туала вакытэ озьы ужаны уг луы ни шуыны яра. Со сяна, ӧтчамлэн ужанрадлыказ огазеяськонлы тӧроез быръён пыртэмын луоз. Ужан нуналлы йылпумъянъёс лэсьтыса, Трокай Борисов нимо йӧскалык премилэсь лауреатсэ но огазеяськонлэн данъян книгаяз пыртэм муртъёсты сӥлы карозы. Йӧскалык дышетонъя институтлэн кивалтӥсез Надежда Ураськина Пичи кенеше люкаськемъёсты этнокультурной дышетонэз азинтонлэн учкетэныз тодматӥз. Ужкагазэз Удмуртиысь дышетонъя но тодосъя министерство 7-тӥ шуркынмонэ гинэ ай юнматӥз. Надежда Ураськиналэн верамезъя, учкетлэн ӵектосэз бордын ӝыны ар пала ужазы, вань каръёсысь но ёросъёсысь дышетонъя управлениосын кенешизы. Та ньылетӥез ни ужкагаз, азьвылъёсыз 1991-тӥ, 2000-тӥ но 2007-тӥ аръёсы кутэмын вал. Вылез соослэсь ужзэс азьланьтӥз но туала улонысь ужпумъёсты лыдэ басьтӥз. « Учкимы федерал госстандартлэсь куронъёссэ, улонлэсь куронзэ, туж трос воштӥськонъёс туэ улонын о-о веть, собере озьы ик кылэз дышетонъя катэ воштӥськонъёс пыремен валче. Вот ваньзэ сое чакласа, ми <...> со стандартысь самой кулэ луись ужпумъёсты пыртыны: туж бадӟым саклык висъяны турттӥськомы <…> воспитанилы, семьяен ужанлы, озьы ик кылэз азинтонын но сое утёнын трос гинэ ужрадъёс, трос продукт сётонэн, поттонэн ужлы » Надежда Ураськина, Удмуртиысь йӧскалык дышетонъя институтлэн кивалтӥсез Этнокультурной дышетонэз азинтонлэн учкетэз 2023-2027 аръёслы чакламын. Тодэ вайытом, «Удмурт Кенеш» огазеяськонлэн XIV ӧтчамез 2020-тӥ арын толсуре ортчиз, соку делегатъёс тямыс удысъёсъя секциосын ужазы.  Тегъёс: УдмуртКенеш удмуртъёс Удмуртия  